b'\n_START_ARTICLE_\nLazin kieli\n_START_PARAGRAPH_\nLazin kieli (laziksi lazuri nena) on Turkissa ja Georgiassa asuvien lazien puhuma etel\xc3\xa4kaukasialainen eli kartvelilainen kieli._NEWLINE_Kielt\xc3\xa4 puhutaan etup\xc3\xa4\xc3\xa4ss\xc3\xa4 koillis-Turkissa Mustanmeren rannalla sijaitsevassa Lazistanissa ja sen l\xc3\xa4hell\xc3\xa4 sijaitsevassa Sarpin kyl\xc3\xa4ss\xc3\xa4 Georgiassa. Pieni\xc3\xa4 lazinkielisi\xc3\xa4 ryhmi\xc3\xa4 asuu my\xc3\xb6s Turkin sis\xc3\xa4osissa sek\xc3\xa4 Ad\xc5\xbeariassa ja Abhasiassa. Lazin puhujia arvoidaan olevan 130\xc2\xa0000\xe2\x80\x93150\xc2\xa0000 henke\xc3\xa4._NEWLINE_Lazi jakautuu kolmeen murteeseen. Sen l\xc3\xa4hin sukukieli on mingreli. Er\xc3\xa4\xc3\xa4t tutkijat k\xc3\xa4ytt\xc3\xa4v\xc3\xa4t niist\xc3\xa4 yhteist\xc3\xa4 nimityst\xc3\xa4 zanin kieli. Ilmeisesti viel\xc3\xa4 600-luvulla ne muodostivat yhten\xc3\xa4isen alueen, joka jakautui kahtia georgialaisten siirtyess\xc3\xa4 Mustanmeren rannalle. Keskiaikaisten l\xc3\xa4hteiden mukaan lazia puhuttiin my\xc3\xb6s paljon l\xc3\xa4nnemp\xc3\xa4n\xc3\xa4 Trabzonin seudulla._NEWLINE_Kieli toimii lazien suullisen kanssak\xc3\xa4ymisen v\xc3\xa4lineen\xc3\xa4. Kirjakielen\xc3\xa4\xc3\xa4n puhujat k\xc3\xa4ytt\xc3\xa4v\xc3\xa4t turkkia tai georgiaa. Ensimm\xc3\xa4iset lazinkieliset sanat ja lauseet merkittiin muistiin 1670\xe2\x80\x931680-luvuilla. 1930-luvulla Neuvostoliitossa tehtiin ep\xc3\xa4onnistunut yritys luoda lazin kirjakieli. Turkissa laadittiin vuonna 1984 latinalaiseen kirjaimistoon perustuva aakkosto, jota on k\xc3\xa4ytetty jonkin verran lazinkielisiss\xc3\xa4 julkaisuissa.'